Hjørring Kommune har held til at få borgerne med i en ny skraldeordning, hvor mindre skrald i sækken giver flere penge i pungen.

Siden april har det været muligt at springe en tømning af skraldesækken over, så den kun bliver hentet hver anden uge. Og flere borgere end ventet har tilmeldt sig. - Det er gået over al forventning. Vi havde regnet med omkring 500, men vi er allerede oppe på 847, siger Susanne Christensen, der er miljømedarbejder i Hjørring Kommune til DR Nordjylland. Den nye ordning er især smart for de personer, der har små mængder skrald. - Hvis man kan nøjes med at få tømt sin beholder eller sæk hver 14. dag, kommer man ned på cirka halv pris. Man betaler kun for det, man afleverer. I stedet for at man afleverer en halvfyldt sæk hver gang, siger Susanne Christensen. I øjeblikket gælder ordningen kun for de mindste containere og poser, men SF's Jørgen Bing, der er formand for Teknik- og Miljøudvalget i Hjørring Kommune, vil meget gerne være med til at udvide den.